KarttaPaloaseman sijainti kartalla. Mäntynummentie 12, 08500 Lohja
**Ventelän VPK** on Länsi-Uudenmaan pelastuslaitoksen alainen sopimuspalokunta Lohjalla, joka on perustettu 15.9.1927. Palokunta sijaitsee Pohjois-Lohjalla Lohjan aseman, Perttilän, Lempolan ja Muijalan taajamien kupeessa. Muutaman sadan metrin päässä Lohjanharjun päällä kulkee valtatie 25 sekä vieressä Hyvinkää–Karjaa-rata, joita pitkin liikkuu huomattavasti muun muassa irto- ja puutavaraa sekä vaarallisia aineita. Myös Helsinki-Turku moottoritie, valtatie 1, kulkee muutaman kilometrin päässä.

Palokunnan osastot
------------------

Ventelän VPK on jaettu neljään osastoon, jotka ovat hälytysosasto, nuoriso-osasto, tukiosasto ja veteraanikerho.

### Hälytysosasto

Ventelän VPK:n hälytysosasto tukee pelastuslaitosta sammutus- ja pelastustoiminnassa pääasiassa Lohjan keskustassa sekä kaupungin pohjoisosassa. Apuun lähdetään tarpeen vaatiessa myös naapurikuntiin: mm. Vihtiin, Siuntioon ja Karkkilaan.

Hälytystoimintaan osallistuminen vaatii 18 vuoden iän, sekä vähintään hyväksytysti suoritetun sammutustyökurssin.

### Nuoriso-osasto

Palokuntanuoret on jaettu kahtia nuorempiin ja vanhempiin nuoriin, joilla on omat koulutusohjelmansa. Ohjelmat on laadittu ryhmän taitojen sekä kokemuksen perusteella. Nuoremmat harjoittelevat tehokkaasti perusasioita käytännön ja teorian avulla, kun taas vanhempien nuorten harjoitukset sisältävät hieman enemmän käytäntöä ja ne ovat hälytysosastoon valmistavia.

Kun nuori täyttää 16 vuotta, hän voi siirtyä hälytysosastoon harjoittelijaksi ja osallistua hälytysosaston viikkoharjoituksiin.

### Tukiosasto

Tukiosasto on Ventelän VPK:n uusin osasto. Se perustettiin palokunnan kevätkokouksessa vuonna 2015. Nimensä mukaisesti tukiosaston tehtävänä on tukea palokuntayhdistyksen ja sen muiden osastojen toimintaa. Tehtävinä on mm. palokunnan nettisivujen ylläpitäminen, päivittäistavaroiden hankkiminen, kiinteistön ja kaluston huoltaminen sekä avustaminen palokunnan järjestämissä tapahtumissa.

### Veteraanikerho

Veteraanikerho perustettiin 1. helmikuuta 1987, eli noin 60 vuotta palokunna perustamisen jälkeen.

Kerhon toiminnan tarkoituksena on mahdollistaa palokuntatyön jatkuminen, vaikka varsinainen sammutus- ja pelastustyö ei enää olisikaan mahdollista esimerkiksi korkean iän tai terveydellisten syiden takia.

Paloasema
---------

Ventelän VPK toimii nykyään rakennuksessa, joka vihittiin käyttöön 20.12.1976.

Paloasemalta löytyy kalustohallin lisäksi kalustonhuoltotilat, punttisalinurkka, luokkatila koulutuskäyttöä varten, toimistohuone ja pieniä varastotiloja. Lisäksi yläkerrasta lyötyy nuoriso-osaston tilat, sauna sekä vapaa-ajanviettotilat. Asemaa on korjailtu aika-ajoin; viimeisimpänä vanhat hallien ovet muutettiin moderneiksi kauko-ohjattaviksi nosto-oviksi, punttisali uudistettiin, toimisto ja luokka maalattiin sekä sisustettiin uudestaan. Suunnitteilla on myös paloaseman laajennus samassa rakennuksessa olleen Länsi-Uudenmaan säästöpankin entisiin tiloihin.

Palokunnan yksiköt
------------------

| Ajoneuvon tunnus | Ajoneuvon tyyppi |
| --- | --- |
| R LU 641 | Sammutusauto |
| R LU 643 | Säiliöauto |
| R LU 647 | Miehistönkuljetusauto |
| Ei tunnusta | Maastopalokärry |

Ventelän VPK:n nykyinen sammutussopimus astui voimaan 2007. Sopimuksessa määritellään muun muassa säiliöauton (R LU 643) lähtöajaksi enintään 8 minuuttia vähimmäisvahvuudella 0+1 (kuljettaja) ja pelastusyksikön (R LU 641) lähtöajaksi enintään 12 minuuttia vähimmäisvahvuudella 1+3 (yksikönjohtaja, kuljettaja ja 2 sammutusmiestä).

Paloasemalla päivystää klo. 8-20 myös hoitotason ambulanssi, jota miehittää kaksi pelastuslaitoksen ensihoitajaa. Yöt ambulanssi viettää Lohjan paloasemalla, poissa valmiudesta.

Aiheesta muualla
----------------

* Länsi-Uudenmaan pelastuslaitoksen nettisivu
* Ventelän VPK:n kotisivu
* Ventelän VPK:n Facebook

Lähteet
-------

1. 1 2 3  Yleistä | Ventelän VPK *ventelanvpk.fi*. Viitattu 16.3.2021.
2. 1 2  Hälytysosasto | Ventelän VPK *ventelanvpk.fi*. Viitattu 16.3.2021.
3. ↑  Nuoriso-osasto | Ventelän VPK *ventelanvpk.fi*. Viitattu 16.3.2021.
4. ↑  Tukiosasto | Ventelän VPK *ventelanvpk.fi*. Viitattu 16.3.2021.
5. ↑  Veteraanikerho | Ventelän VPK *ventelanvpk.fi*. Viitattu 16.3.2021.
6. ↑  Paloasema | Ventelän VPK *ventelanvpk.fi*. Viitattu 16.3.2021.
7. ↑  Jukka Nurmilaakso: Ventelän paloasema pysyy jatkossakin Lohjan Asemalla – Lohjan kaupunki osti tilaa laajennukselle *Länsi-Uusimaa*.  7.10.2020. Viitattu 16.3.2021.
8. ↑  Jukka Nurmilaakso: Ventelän paloasemalla alkaa syksyllä saneeraus ja laajennus – entiset pankin tilat pelastustoimelle *Länsi-Uusimaa*.  1.2.2021. Viitattu 16.3.2021.